କାଇରା ଦତ୍ତ  (ଜନ୍ମ ନାମ: ଦେବୀ ଦତ୍ତ) ଜଣେ ଭାରତୀୟ ଅଭିନେତ୍ରୀ ଓ ମଡେଲ୍, ଯିଏକି ମୁଖ୍ୟତଃ ହିନ୍ଦୀ, ତେଲୁଗୁ, ତାମିଲ ଓ ବଙ୍ଗାଳୀ କଥାଚିତ୍ର ଜଗତରେ କାମ କରନ୍ତି  । ୨୦୧୩ ମସିହାରେ କିଙ୍ଗ୍‌ଫିସର୍ କ୍ୟାଲେଣ୍ଡରରେ ସ୍ଥାନିତ ହୋଇଥିବା ମଡେଲ୍‌ମାନଙ୍କ ମଧ୍ୟରୁ ସେ ଅନ୍ୟତମ ଥିଲେ । ୨୦୦୯ ମସିହାରେ ରଣବୀର କପୁରଙ୍କ ଅଭିନୀତ କଥାଚିତ୍ର ରକେଟ ସିଂହ: ସେଲ୍ସମ୍ୟାନ୍ ଅଫ୍ ଦି ଇଅର୍‌ରେ ଏକ ଛୋଟ ଭୂମିକାରେ ଅଭିନୟ କରି ସେ ହିନ୍ଦୀ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ତା 'ପରେ ସେ ୨୦୧୧ ମସିହାରେ ମେରେ ବ୍ରଦର୍ କି ଦୁଲ୍ ‌ହନିଆରେ କରିଥିଲେ ଏବଂ ୨୦୧୫ ମସିହାରେ କ୍ୟାଲେଣ୍ଡର ଗାର୍ଲ କଥାଚିତ୍ରରେ ମୁଖ୍ୟ ନାୟିକା ଭାବରେ ଅଭିନୟ କରିଥିଲେ । ତେଲୁଗୁ କଥାଚିତ୍ର ରେସ୍ ଗୁରମ୍‌ରେ ଏକ ଗୀତ ବୂଚାଡ଼େ ବୂଚାଡ଼େ ପାଇଁ ସେ ଜଣାଶୁଣା । ପ୍ରାରମ୍ଭିକ ଜୀବନ କାଇରା କଲିକତାରେ ଏକ ବଙ୍ଗାଳୀ ପରିବାରରେ ଜନ୍ମଗ୍ରହଣ କରିଥିଲେ । ସେ ଲା ମାର୍ଟିନିଏରେ କଲିକତାରୁ ତାଙ୍କ ବିଦ୍ୟାଳୟ ସ୍ତରୀୟ ଶିକ୍ଷା ଶେଷ କରିଥିଲେ । ସେ ମୁମ୍ବାଇର ସେଣ୍ଟ ଜାଭିଅର୍ କଲେଜରେ ମଧ୍ୟ ଅଧ୍ୟୟନ କରିଛନ୍ତି । ଅଭିନୟ ଜୀବନ ଜଣେ ମଡେଲ୍ ଭାବରେ ସେ କିଙ୍ଗ୍‌ଫିସର୍, ମର୍ସିଡିଜ୍, ଥମ୍ପସ୍ ଅପ୍, କ୍ଲୋଜ୍-ଅପ୍, ଏଚ୍‌ସିଏଲ୍ ଲ୍ୟାପଟପ୍, ୱାଲ୍ଡି ଷ୍ଟୋନ୍ ଡିଓ ଭଳି ବ୍ୟବସାୟିକ ସଂସ୍ଥାର ବିଜ୍ଞାପନରେ କାମ କରିଛନ୍ତି । ୨୦୦୯ ମସିହାରେ ରକେଟ୍ ସିଂହ କଥାଚିତ୍ର ଜରିଆରେ ଅଭିନୟ ଆରମ୍ଭ କରିବା ପରେ, ସେ ତେଲୁଗୁ ଓ ତାମିଲ ଭାଷାର କଥାଚିତ୍ରର ଗୀତରେ ଅଭିନୟ କରିଥିଲେ । ୨୦୧୫ ମସିହାରେ ମୁକ୍ତିଲାଭ କରିଥିବା ହିନ୍ଦୀ କଥାଚିତ୍ର କ୍ୟାଲେଣ୍ଡର ଗାର୍ଲରେ ସେ ମୁଖ୍ୟ ନାୟିକା ଶାରନ ପିଣ୍ଟୋ ଭୂମିକାରେ ଅଭିନୟ କରିଥିଲେ । ଏହାପରେ, ସେ ବାଲାଜୀ ଟେଲିଫିଲ୍ମ ଅଧିନରେ ନିର୍ମିତ ୱେବ୍ ସିରିଜ୍ ଟ୍ରିପଲ୍ ଏକ୍ସ  ରେ କାମ କରିଥିଲେ । ୨୦୧୬ ମସିହାରେ, ଟି-ସିରିଜ୍‌ର ଏକ ଆଲବମ୍ ଗୀତ ପାର୍ଟି ଆନିମାଲ୍ସରେ ସେ କାମ କରିଥିଲେ । ୨୦୧୭ ମସିହାରେ, ଲୋନ୍‌ଲି ଗାର୍ଲ ନାମକ ତାଙ୍କର ଏକ କ୍ଷୁଦ୍ର ହିନ୍ଦୀ ଚଳଚ୍ଚିତ୍ର ୟୁ-ଟ୍ୟୁବ୍‌ରେ ମୁକ୍ତିଲାଭ କରିଥିଲା । ଜୁନ ୨୦୧୭ରେ, ସେ ପୁରୀ ଜଗନ୍ନାଧଙ୍କ ତେଲୁଗୁ କଥାଚିତ୍ର ପଇସା ଅସୁଲ୍‌ରେ ଏସିପି କିରଣମୟୀ ଭୂମିକାରେ ଅଭିନୟ କରିଥିଲେ ।